
Vejledning om udfyldning af svarskriftsblanketten til småsager 

Du kan bruge denne blanket, hvis du er blevet sagsøgt, og sagen er omfattet af reglerne om mindre krav (småsager).
Småsager er sager med en økonomisk værdi på højst 50.000 kr. uden renter og omkostninger. Sager uden økonomisk værdi kan også behandles efter reglerne om småsager. Det gælder dog ikke ægteskabssager, private straffesager mv. Du kan læse mere om småsagerne på www.domstol.dk.
Retten behandler småsager på en særlig forenklet måde, hvilket bl.a. betyder, at retten hjælper parterne med forberedelsen af sagen. Retten har pligt til at vejlede dig om sagens juridiske problemstillinger og til at hjælpe dig med bevisførelsen. Du har som udgangspunkt ikke behov for advokatbistand under sagens forberedelse.
Hvis sagen er særlig kompliceret, kan retten bestemme, at sagen skal behandles efter de almindelige regler for civile sager. 

Du skal sende svarskriftsblanketten til retten og samtidig sende kopi samt kopi af sagens dokumenter til sagsøgeren. Du kan ikke sende svarskriftsblanketten pr. email.

Hvis du er i tvivl om, hvordan blanketten skal udfyldes, kan du få hjælp ved at henvende dig til retten.
Blankettens rubrikker
Rubrik 2, 3 og 7 skal udfyldes (er markeret med *). Oplysningerne skal være præcise og fyldestgørende, og du skal overholde svarfristen. Ellers kan retten afsige dom efter sagsøgerens påstand, dvs. giver sagsøgeren medhold.
De øvrige rubrikker kan du udfylde, hvis du mener, det har betydning for sagen. For at kunne finde sagen har retten brug for, at du udfylder rubrik 1.  

Hvis du udfylder blanketten på internettet på www.domstol.dk, kan rubrikkerne udvides. 

Rubrik 1: Oplysninger om sagen 
Denne rubrik bør du udfylde, så retten kan finde sagen. Rettens sagsnummer står på brevet fra retten. 

Sagsøgeren er den person eller det selskab, der har anlagt sagen. 

Sagsøgte er den person eller det selskab, som sagsøgeren ønsker dom over. 

Hvis det er muligt vil retten gerne have et telefonnummer, hvor du kan træffes i dagtimerne.

Hvis du oplyser navn og adresse på en advokat eller anden repræsentant, vil breve i sagen kun blive sendt til denne. 

Hvis sagsøgte bor i udlandet, skal du oplyse en adresse i Danmark, hvortil retten kan sende meddelelser om sagen, og hvor der kan ske forkyndelse. 

Du bør oplyse, om sagsøgte er momsregistreret. Dette har betydning, når retten skal træffe afgørelse om sagens omkostninger. 

Rubrik 2: Sagsøgtes påstand og eventuelle modkrav 
Påstanden er det resultat, som du mener, sagen skal have. Påstanden kan f.eks. være, at du skal frifindes, eller at du delvist skal frifindes. 

Hvis du har flere påstande, eller hvis du har subsidiære påstande, skal du skrive alle påstandene. En subsidiær påstand er det resultat, som du mener, sagen skal have, hvis retten ikke kan følge din første påstand. F.eks. ”Jeg vil frifindes for sagsøgerens krav, subsidiært betale et mindre beløb end krævet.” 

Hvis sagsøgte har et krav mod sagsøgeren (modkrav), skal du skrive det i rubrikken. Hvis modkravet er et pengebeløb, skal du skrive beløbets størrelse samt oplyse om eventuelle renter og omkostninger. Du skal være opmærksom på, at der som udgangspunkt skal betales retsafgift af et modkrav. 

Se også nedenfor i vejledningen til rubrik 5. 

Reglerne om renter, rykkergebyrer og inkassoomkostninger er i renteloven, som du kan læse blandt andet på www.retsinfo.dk 

Rubrik 3: Supplerende sagsfremstilling 
Sagsfremstillingen er en kort beskrivelse af de faktiske og retlige omstændigheder, som sagsøgte støtter sin påstand og eventuelle modkrav på. 

Du skal skrive, hvorfor du er uenig i sagsøgerens påstand og begrunde dette nærmere. 

Hvis du er uenig i sagsøgerens beskrivelse af, hvad der er sket, skal du også skrive dette. 

Hvis du har et modkrav, skal du oplyse, om du fastholder dit krav, selv om sagsøgeren opgiver sit krav mod dig (modkrav til selvstændig dom). 
Rubrik 4: Dokumenter og andre beviser 
I denne rubrik skal du oplyse, hvilke beviser du eventuelt ønsker at føre. 

Hvis du har dokumenter (bilag), der støtter din påstand, skal du skrive hvilke. Du skal benævne dokumenterne A, B, C osv. Du skal vedlægge 2 kopier af dokumenterne.  

Hvis du ønsker, at nogen skal afgive forklaring i retten (vidner eller parter), skal du skrive navne og adresser på de pågældende. 

Hvis sagen angår spørgsmål af mere teknisk karakter, kan det være nødvendigt at få bistand fra en neutral person eller organisation, der har særligt kendskab til det, sagen vedrører. Hvis du ønsker, at der skal indhentes en sagkyndig erklæring, skal du skrive det. 

Hvis du indkalder et vidne eller anmoder om en sagkyndig erklæring, skal du lægge ud for omkostningerne. Inden en sagkyndig erklæring indhentes, vil du få et overslag over, hvad det kommer til at koste. Hvis du vinder sagen, vil sagsøgeren som regel blive dømt til at erstatte disse udgifter.
Rubrik 5: Retsafgift af modkrav 
Hvis du har et modkrav mod sagsøgeren, skal du betale retsafgift af modkravet. Retsafgiften for krav på højst 50.000 kr. er 500 kr. Du skal betale retsafgiften til retten samtidig med, at du indleverer svarskriftet.

Du kan i rubrik 5 oplyse, hvor meget du betaler i retsafgift. 

Rubrik 6: Eventuelle kontaktoplysninger

Det er frivilligt, om du vil give disse oplysninger. Retten har ikke mulighed for at modtage dokumenter pr. email.

Rubrik 7: Dato og underskrift
Du skal underskrive svarskriftsblanketten. Samtidig med at du sender blanketten og sagens dokumenter til retten, skal du også sende en kopi af blanketten og sagens dokumenter til sagsøgeren. Retten har ikke mulighed for at modtage dokumenter pr. email.
Yderligere oplysninger 
Når retten har modtaget svarskriftsblanketten, vil du få oplysning om, hvad der videre skal ske i sagen. 

Du kan læse mere om rettens behandling af småsager på www.domstol.dk 
Hvis du har spørgsmål, er du velkommen til at kontakte retten.

Vejledning om retshjælpsforsikring, fri proces og retshjælp i småsager 
Retshjælpsforsikring 
Mange forsikringer indeholder retshjælpsforsikring, som helt eller delvist dækker de udgifter, der er forbundet med at føre en retssag. Hos dit forsikringsselskab kan du få vejledning om, hvilke udgifter din forsikring dækker i de sager, der behandles efter reglerne om småsager. 

Retten vil gerne hjælpe dig med at anmelde sagen til forsikringsselskabet. Du kan læse om retshjælpsforsikring på www. forsikringsoplysningen.dk. 
Fri proces 
Hvis du er blevet sagsøgt, har du mulighed for at søge fri proces. Fri proces betyder, at du som udgangspunkt ikke skal betale retsafgift og sagsomkostninger, og at statskassen betaler udgifterne til advokatbistand. Da retten selv forbereder småsagerne, dækker den fri proces kun udgifterne til advokatens bistand til hovedforhandlingen. Hvis du taber sagen og bliver dømt til at betale omkostninger til sagsøgeren, betaler statskassen også disse omkostninger. 

Hvis omkostningerne ved sagen dækkes af en retshjælpsforsikring eller en anden forsikring, kan du ikke få fri proces. 
Det er som udgangspunkt en betingelse for at få fri proces, at din husstandsindkomst ikke overstiger et nærmere fastsat beløb. Hvis du er erhvervsdrivende, kan du kun undtagelsesvis få fri proces til sager, der angår din virksomhed. 

Ansøgning om fri proces sendes til Civilstyrelsen. Civilstyrelsen kan meddele fri proces, hvis du skønnes at have rimelig grund til at føre sagen. Du kan læse mere om, hvordan du søger om fri proces hos Civilstyrelsen på www.civilstyrelsen.dk 
I visse sagstyper skal du dog sende din ansøgning om fri proces til den ret, sagen er indbragt for. Det gælder f.eks. sager, hvor ansøgeren har fået helt eller delvist medhold i en kredsbestyrelse, et husleje-nævn eller visse klage- eller ankenævn. Du kan læse mere om, hvordan du søger om fri proces hos retten på www.domstol.dk.
Offentlig retshjælp ved advokat 
Som privatperson har du mulighed for at få offentligt tilskud til retshjælp ved en advokat, hvis du opfylder visse betingelser. Det offentlige betaler en del af advokatens salær, mens du selv skal betale resten. 

Retshjælpen omfatter rådgivning, herunder rådgivning til at finde en forligsmæssig løsning på sagen.  Det er en betingelse for at få offentlig retshjælp, at din husstandsindkomst ikke overstiger et nærmere fastsat beløb. 

Retten kan oplyse dig navne og adresser på advokater i retskredsen, som yder retshjælp med offentligt tilskud. 
Advokatvagten 
I mange byer er der oprettet en advokatvagt, hvor alle kan få grundlæggende mundtlig rådgivning. Denne rådgivning er gratis. På www.advokatsamfundet.dk kan du læse mere om advokatvagten, og du kan finde oplysninger om adresser og åbningstider. 

